Il-Kummissjoni Ewropea approvat pakkett ta' investiment ta' EUR 98.2 miljun biex tappoġġa t-tranżizzjoni tal-Ewropa lejn ekonomija ċirkolari ta' karbonju baxx taħt il-programm ta' finanzjament LIFE il-ġdid għall-Ambjent u l-Azzjoni Klimatika. Il-pakkett ta' investiment tal-lum se jikkontribwixxi għat-titjib tal-kwalità tal-ħajja taċ-ċittadini Ewropej f'ħames oqsma: in-Natura, l-Ilma, l-Arja, l-Iskart u l-Azzjoni Klimatika. L-investiment se jappoġġa 10 proġetti fil-Belġju, id-Danimarka, Franza, il-Greċja, il-Litwanja, Malta, Spanja u l-Iżvezja. Il-finanzjament tal-UE se jimmobilizza investimenti li jwasslu għal EUR 2 biljuni addizzjonali, sabiex l-Istati Membri jkunu jistgħu jagħmlu użu minn sorsi ta' finanzjament oħrajn tal-UE, inkluż il-fondi agrikoli, strutturali, reġjonali u tar-riċerka, kif ukoll il-fondi nazzjonali u l-investiment tas-settur privat. Karmenu Vella, il-Kummissarju għall-Ambjent, l-Affarijiet Marittimi u s-Sajd, qal: “Ewro wieħed minn LIFE jimmobilizza 20 ewro minn sorsi oħrajn ta' finanzjament. Flimkien ma' dan l-investiment impressjonanti, il-Proġetti Integrati ta' LIFE jirreaġixxu direttament għat-tħassib imtenni miċ-ċittadini dwar l-arja u l-kwalità tal-ilma u l-impatti tat-tibdil fil-klima. Jgħinu lill-Istati Membri jisfruttaw ir-riżorsi biex jindirizzaw b'mod koordinat uħud mill-ikbar sfidi ambjentali tal-lum, bħat-tniġġis tal-arja, l-iskarsezza tal-ilma, l-ekonomija ċirkolari jew in-nuqqas tal-bijodiversità. Dan huwa eżempju perfett ta' fondi tal-UE li jagħmlu differenza ta' vera, fil-prattika.” Miguel Arias Cañete, il-Kummissarju għall-Azzjoni Klimatika u l-Enerġija, qal: “Dawn il-proġetti l-ġodda se jaġixxu ta' katalist għall-adattament reġjonali għat-tibdil fil-klima u għall-effiċjenza enerġetika tad-djar. Juru li approċċ għal finanzjament li huwa inklussiv, integrat u intelliġenti fil-konfront tal-klima, jista' jħeġġeġ iktar investiment u jtejjeb il-ħajjiet taċ-ċittadini madwar l-UE.” Appoġġ għall-Istati Membri lejn ekonomija ċirkolari ta' karbonju baxx L-10 proġetti għandhom baġit totali ta' EUR 182.2 miljun, inkluż EUR 98.2 miljun ta' kofinanzjament tal-UE. Fil-qasam tal-ambjent, il-proġetti għandhom baġit totali ta' EUR 152.7 miljun, inkluż EUR 80.2 miljun ta' konfinanzjament tal-UE, u qed jippjanaw li jagħmlu użu minn madwar EUR 886 miljun ta' finanzjament kumplimentari: Fil-qasam tat-tibdil fil-klima, hemm baġit ta' EUR 29.4 miljun disponibbli għal 2 proġetti, li EUR 17.9 miljun minnhom huma ffinanzjati mill-UE.Se jaċċessaw ukoll iktar minn EUR 1.16 biljun f'finanzjament kumplimentari f'appoġġ għall-prijoritajiet ta' politika tal-effiċjenza enerġetika u l-adattament għat-tibdil fil-klima. Id-deskrizzjonijiet tal-10 proġetti integrati l-ġodda jinsabu fl-Anness ta' din l-istqarrija għall-istampa. Sfond Il-programm LIFE huwa l-istrument ta' finanzjament tal-UE għall-ambjent u l-azzjoni klimatika. Ilu għaddej mill-1992 u kkofinanzja iktar minn 4500 proġett madwar l-UE u fil-pajjiżi terzi, immobilizza iktar minn EUR 9 biljuni u kkontribwixxa iktar minn EUR 4 biljuni għall-protezzjoni tal-ambjent u l-klima. Minn meta ġew introdotti fl-2014, kien hemm 25 Proġett Integrat f'14-il Stat Membru, b'baġit ikkombinat ta' iktar minn EUR 460 miljun. Dawn il-proġetti għaddejjin bħalissa, u jiffaċilitaw l-użu koordinat ta' iktar minn EUR 5 biljun f'finanzjament kumplimentari minn fondi tal-UE u nazzjonali oħrajn u s-settur privat. Għal iktar informazzjoni dwar LIFE Il-Programm LIFE